Geen borgtog vir Bloemspruit-ouers ná ‘bose dade’ met kindersArgieffoto Die 43-jarige pa en 33-jarige ma wat glo hul twee kinders mishandel en na bewering laat verkrag het, het in trane uitgebars toe hulle Woensdag borgtog in die Bloemfontein-landdroshof geweier is. Die ouers, van Bloemspruit oos van die Bloemfontein-lughawe, staan tereg op aanklagte van kindermishandeling en die besit van dagga en gaan moontlik ook van verkragting aangekla word. Konst. Peter Kareli, woordvoerder van die polisie, het aan Maroela Media bevestig hul borgtog is geweier. Hulle moet weer op 15 Junie in die hof verskyn. Maroela Media het vroeër berig die ouerpaar is op 22 Mei in hegtenis geneem nadat die polisie ŉ wenk ontvang het dat hulle hul kinders mishandel. Beamptes het die wenk opgevolg en die situasie gemonitor om die bewerings te bevestig. Die twee kinders, ŉ agtjarige seun en ŉ elfarige meisie, was baie vuil en verwaarloos toe die polisie by die huis opgedaag het. Die beamptes het ook gesien die seun is ongesteld en hulle het hom en sy sussie na ŉ hospitaal geneem. Die polisie het glo ook ŉ plastieksak met dagga in die vrou se besit gevind. “Die 11-jarige meisie is glo herhaaldelik deur haar ma se kliënte, aan wie sy dagga verkoop het, verkrag en haar ma het haar vasgehou terwyl mans die bose dade gepleeg het. Mediese toetse het ook bevestig dat die seun bedwelm is,” het Kareli destyds gesê. Die egpaar se name mag nie genoem word nie om die identiteit van hul kinders te beskerm. Die kinders is na ŉ plek van veilige bewaring geneem.